
GHIDUL DE APLICARE
 la concursul de identificare, evaluare și selectare a localităților beneficiare în cadrul proiectului „Aprovizionarea descentralizată cu apă 
potabilă pentru Moldova”

I. Dispoziții generale

[bookmark: capitolul-i-dispoziții-generale][bookmark: Xacf89566099d71a85a56676b13cea2709329061][bookmark: content]1.1. Scopul și obiectul ghidului
1.1.1. Prezentul ghid stabilește procedura și criteriile de selectare a localităților beneficiare în cadrul proiectului „Aprovizionarea descentralizată cu apă potabilă pentru Moldova”, implementat în baza Acordului de împrumut dintre Guvernul Republicii Moldova și Guvernul Regatului Belgiei, ratificat prin Legea nr. 234/2025.
1.1.2. Proiectul are ca obiectiv instalarea unor sisteme moderne de tratare a apei marca Q-DROP Yellowstone, care purifică apa în apă potabilă, în localitățile din Republica Moldova, pentru a îmbunătăți accesul populației din diverse localități la apă potabilă de calitate. 
1.1.3. Beneficiarii finali ai proiectului sunt locuitorii localităților beneficiare care nu dispun de acces la apă potabilă centralizată sau unde calitatea surselor existente nu corespunde normelor sanitare. Prin intermediul prezentului concurs, autoritățile publice locale de nivelul I (în continuare – APL) pot depune cereri pentru a beneficia de instalarea sistemelor moderne de tratare a apei, asumându-și obligația de a asigura terenul și platforma necesare pentru instalare, racordarea la utilități (sursă de apă, energie și rețea de canalizare) și gestionarea operării ulterioare a acestora.
1.2. Cadru general și organizatori 
Concursul de identificare, evaluare și selectare a localităților beneficiare în cadrul proiectului „Aprovizionarea descentralizată cu apă potabilă pentru Moldova” (în continuare - Concurs) se desfășoară la nivel național, sub egida Ministerului Infrastructurii și Dezvoltării Regionale (în continuare - MIDR). Implementarea regională a proiectului (instalarea efectivă a sistemelor de tratare a apei și monitorizarea funcționării acestora) va fi realizată prin intermediul Agențiilor de Dezvoltare Regională (în continuare - ADR Nord, ADR Centru, ADR Sud și ADR UTA Găgăuzia, ADR Chișinău), conform competențelor teritoriale. 
1.3. Numărul de localități beneficiare
În cadrul prezentului concurs urmează a fi selectate localități din diverse regiuni ale țării, în care vor fi instalate 45 de sisteme moderne de tratare a apei potabile. Numărul exact de localități beneficiare selectate va depinde de calitatea și numărul aplicațiilor eligibile primite.
Numărul de sisteme moderne de tratare a apei brute alocate unei localități nu este limitat, repartizarea acestora se va face în funcție de necesitățile demonstrate de aplicant (o instalație pentru maxim 1200 potențiali consumători), capacitatea de deservire și criteriile de evaluare aplicate. 
1.4. Contribuția și rolul APL-urilor
Participarea APL-urilor la proiect presupune exclusiv asigurarea condițiilor necesare de către APL, asigurarea emiterii actelor permisive necesare, realizarea racordurilor la utilități, precum și prin implicare în operarea și sustenabilitatea ulterioară a investiției și delegarea personalului pentru instruiri și mentenanță, fără cofinanțare directă. APL–urile vor pregăti tot setul de documente premergătoare obținerii actului administrativ - Decizia consiliului local , pentru procedura de amenajare a teritoriului de amplasare a obiectului în teren. Costurile de achiziție, transport, instalare și mentenanță inițială (perioada de garanție de 3 ani) a sistemelor de tratare a apei sunt acoperite din bugetul proiectului.
[bookmark: X515b33c5fe7807e2cd20a1231612b769bebd141]II. Eligibilitatea aplicanților și condițiile de participare
2.1. Criterii de eligibilitate a solicitanților
2.1.1. Sunt eligibile pentru a depune dosare în cadrul prezentului concurs APL-urile de nivel I – primării ale comunelor, satelor, orașelor sau municipiilor din Republica Moldova.
2.1.2. Consiliile raionale (APL-urile de nivel II) nu sunt eligibile să aplice direct, însă pot susține și coordona procesul de aplicare al localităților din raionul respectiv, după caz. De asemenea, două sau mai multe APL-uri de nivel I se pot asocia (parteneriat intercomunitar) pentru a propune o locație comună dacă aceasta deservește populația din mai multe localități învecinate. În acest caz, cererea va fi depusă de APL-ul pe teritoriul căreia se află amplasamentul propus, cu acordul partenerilor (APL).
2.2. Condiții generale de eligibilitate
Pentru a fi considerate eligibile, APL-urile aplicante trebuie să întrunească următoarele condiții de bază:
a) Corespunderea terenului: Să dispună de un teren aflat în proprietatea publică a UAT (sau cu drept de folosință neîngrădit pentru APL), pe care poate fi instalat sistemul de tratare a apei conform prevederilor art. 150 din Codul Urbanismului și Construcțiilor nr. 434/2023 (în continuare - Cod). Construcția „Chioșcul de apă” este o construcție ușor montabilă, care va fi amplasată pe terenul alocat, amenajat în baza proiectului de execuție elaborat și verificat și a unui deviz de cheltuieli, cu stricta corespundere a legislației pe domeniu. Obținerea avizului sanitar și a condițiilor tehnice pentru conectarea la utilitățile publice și celor pe domeniul de sănătate publică vor fi obținute de către APL-urile apelante la concurs.
b) Angajament de asigurare a condițiilor: Să își asume, prin decizia consiliului local, oferirea terenului destinat instalării sistemului de tratare a apei. Terenul supus procedurii de analiză din punct de vedere constructiv și a lucrărilor de amenajare a teritoriului (amplasament public cu accesul celui mai mare număr de locuitori, asigurarea cu acces pietonal și auto, asigurarea cu trepte pentru a urca către platforma chioșcului - daca declivitatea terenului necesită, asigurarea cu locuri de parcare pentru a evita aglomerarea transportului auto în punctul selectat (după caz), asigurarea cu iluminat stradal pe timp de noapte și realizarea lucrărilor pregătitoare pentru racordarea chioșcului de apă la utilități (rețea de apă brută, rețea electrică, rețea de canalizare) până la punctul de conexiune al instalației, conform cerințelor tehnice minime. Terenul trebuie să fie liber de construcții, să nu fie obiectul unor litigii (APL va declara pe propria răspundere acest fapt în formularul din Anexa nr. 2). Pentru fiecare localitate cerințele tehnice-urbanistice pot fi diferite, însă acestea trebuie să respecte prevederile cadrului aplicat. Nu se solicită cofinanțare din partea APL, însă autoritățile locale vor suporta eventualele costuri aferente pregătirii terenului și realizării racordărilor.
c) Necesitate: Localitatea trebuie să justifice o necesitate reală a investiției, de ex: un număr semnificativ de locuitori nu au acces la apă potabilă, din cauza neconformității la indicatorii calității apei potabile a surselor existente (apă din fântâni sau rețele locale);
d) Capacitate de operare și întreținere: Solicitantul trebuie să demonstreze că dispune de un management local capabil să asigure exploatarea și întreținerea viitoare a instalației, după implementarea proiectului. În acest sens, existența sau disponibilitatea unui operator local de servicii de alimentare cu apă (întreprindere municipală, operator licențiat) constituie un avantaj. În lipsa unui operator dedicat, APL-ul trebuie să-și asume organizarea exploatării sistemului și acoperirea costurilor de operare (energie electrică, consumabile, mentenanță după perioada de garanție de 3 ani) din bugetul local sau alte surse, astfel încât investiția să fie durabilă;
e) Angajament de participare și informare: APL-ul solicitant se angajează să asigure sprijin în implementarea proiectului în cazul selectării, cooperarea cu ADR, conform competențelor teritoriale, precum și cu compania care va instala sistemul de tratate, inclusiv informarea populației locale despre utilizarea corectă a acestuia. De asemenea, se obligă să participe la eventuale programe de training privind operarea sistemului și să deruleze campanii de conștientizare a cetățenilor despre beneficiile consumului de apă potabilă din sursa nou creată.
[bookmark: X3ed2b16780cb1678b86152a184d4e492d0b51c6]III. Cerințe tehnice pentru locația propusă
3.1. Cerințe tehnice  
Fiecare APL solicitant va propune în documentația de aplicare o locație fixă sau mai multe după caz, pentru instalarea sistemului de tratare a apei. Locația propusă trebuie să îndeplinească cumulativ următoarele cerințe tehnice:
3.1.1. Acces la rețea electrică: Posibilitatea racordării la rețeaua de energie electrică publică, monofazată 230 V, 50 Hz, cu putere de 32 A, 7,5 kW disponibili. Alimentarea trebuie să fie stabilă și continuă (fără întreruperi frecvente), pentru a permite funcționarea neîntreruptă a instalației de tratare a apei. Contorul de energie electrică va fi furnizat și racordat la rețeaua electrică publică de către beneficiar, în apropierea platformei (fundației). 
3.1.2. Acces la sursa de apă brută: Amplasamentul trebuie să fie în apropierea rețelei locale de distribuție a apei pentru a permite conexiunea directă. Apa brută furnizată sistemului trebuie să aibă un debit minim de 1,5 m3/h la o presiune de minim 2 bar la punctul de racord. În perioadele când aceste condiții de debit și presiune nu sunt îndeplinite, instalația nu va putea produce apă potabilă, deci este esențial ca localitatea să dispună de o sursă de apă fiabilă care să satisfacă aceste cerințe. Contorul de apă va fi furnizat de către beneficiar. Sursa de apă trebuie să corespundă următoarelor cerințe de calitate, demonstrate printr-un test de calitate emis de un laborator certificat care va conține obligatoriu toți indicatorii prezentați în tabelul următor:

	Parametru
	Unitate
	Limita maximă

	Materie în suspensie (MS)
	mg/l
	15

	Turbiditate
	NTU
	50

	Substanțe solide dizolvate, total (TDS)
	mg/l
	1750

	Conductivitate
	µS/cm
	3500

	Sulfuri, total (S2-/HS-/H2S)
	mg/l H2S
	1

	Fluor (F-)
	mg/l F
	5

	Dioxid de siliciu (SiO2)
	mg/l SiO2
	20

	Duritate (CaCO3)
	mg/l CaCO3
	450

	Amoniu (NH4)
	mg/l NH4
	1.5

	Nitriți (NO2)
	mg/l NO2
	0.5

	Nitrați (NO3)
	mg/l NO3
	75

	Clor rezidual (Cl2)
	mg/l Cl2
	0.5

	Fier (Fe)
	mg/l Fe
	1

	Mangan (Mn)
	mg/l Mn
	0.05

	Carbon organic dizolvat (COD)
	mg/l COD
	5

	Temperatura
	°C
	5 - 20

	pH
	(-)
	6.5 - 8.5


Notă: Proba de apă trebuie prelevată cât mai aproape posibil de locația propusă pentru instalarea sistemului de tratare a apei. Aceasta poate fi prelevată de la un robinet din cea mai apropiată locuință sau de la un punct de conectare la conducta de apă. Locul din care a fost prelevată proba trebuie menționat în mod clar (adresă, coordonate GPS etc.).

În cazul în care chioșcul este aprobat, racordul la rețeaua de apă se realizează de către beneficiar conform schiței prezentate în Figura 1.

	Acceptat
	Neacceptat

	· Conectat la conducta principală de distribuție a apei
· Robinete de închidere manuală înainte și după contorul de apă
· Filtru instalat înaintea contorului de apă 
· Conductă PE d25 (diametru 25 mm) 
· Cămin de vizitare exclusiv din beton 
	· Doar un singur robinet de închidere manuală înaintea contorului de apă
· Conducta de alimentare este mai mică decât conducta < PE D25
· Debit insuficient
· Cămin de vizitare din alte materiale decât din beton
· Filtru ne instalat

3.1.3. Rețea de evacuare a apei reziduale: Sistemul include un modul de tratare prin osmoză inversă, care generează un anumit volum de apă reziduală (concentrat de intrare) ce trebuie evacuat. Prin urmare, se solicită ca locația propusă să permită racordarea la o rețea de canalizare publică sau, în absența acesteia, la un sistem alternativ de sanitație. Evacuarea apei de spălare trebuie realizată în condiții de siguranță pentru mediu și sănătate publică.
Racordul la rețeaua de canalizare va fi realizat de către localitate, de la conducta principală până în apropierea platformei (fundației) chioșcului, utilizând o conductă PVC cu diametrul de 110 mm, conform imaginii de mai jos:

3.1.4. Suprafață și platformă: Terenul pus la dispoziție trebuie să aibă o suprafață minimă de 6 m x 6 m, trebuie să fie disponibil și curățat de deșeuri, moloz și vegetație. Terenul se va pregăti conform normelor constructive și de amenajare a teritoriului, stabilite la capitolul II. Dimensiunile chioșcului sunt de ~3 x 2,5 m, astfel platforma din beton armat va cuprinde amprenta construcției, cât și spațiul menționat pentru asigurarea accesului montajului și deservirea sistemului integral.
3.1.5. Vizibilitate și acces public: Locația trebuie să fie situată într-un punct vizibil, accesibil și sigur pentru populație. Constituie un avantaj amplasamentele centrale sau frecventate din localitate (de ex. în apropierea centrului civic, pieței, instituțiilor publice sau altor zone unde populația se poate deplasa ușor pentru a prelua apă). În măsura posibilităților, APL-ul se va angaja să asigure măsuri de protecție a instalației (ex: iluminat public în zonă, supraveghere video sau periodică, îngrădire dacă e cazul etc.).
3.1.6. Condiții de mediu și autorizare: Locația propusă trebuie să respecte reglementările din domeniul protecției mediului, amenajării teritoriului stabilite prin Codul Urbanismului și Construcțiilor nr. 434/2023, prin proiectul de execuție propus. APL-ul trebuie să verifice instalarea chioșcului de apă din punct de vedere tehnic, constructiv,  conform prevederilor documentației de urbanism și amenajarea teritoriului localității, avizelor emise de către instituțiile abilitate, condițiilor tehnice emise de către furnizorii de rețele edilitare, cât și a actelor emitente. 
3.1.7. Localitatea trebuie să dispună de acces la conectivitate 4G, pentru asigurarea schimbului de date.


3.2. Neîndeplinirea cerințelor
Locațiile propuse care nu întrunesc cerințele de mai sus pot duce la declararea neeligibilă a aplicației sau la depunctarea semnificativă a propunerii la etapa de evaluare tehnică. Comisia de evaluare va analiza în ce măsură fiecare propunere respectă aceste cerințe și își rezervă dreptul de a solicita clarificări sau verificări în teren. În situația în care anumite cerințe tehnice nu sunt îndeplinite la momentul aplicării, dar pot fi remediate de APL până la implementare, solicitantul trebuie să prezinte în nota conceptuală un plan concret de realizare a acestora și să își asume în scris finalizarea lucrărilor respective înainte de instalarea sistemului de tratare a apei.
[bookmark: X0ed2c227eb786c65499dda8ce6b850b9c195b90]IV. Depunerea dosarului de aplicare
4.1. Conținutul dosarului de participare
Pentru înscrierea în concurs, fiecare APL solicitant va pregăti un dosar de aplicare, care trebuie să conțină următoarele documente principale:
4.1.1. Nota conceptuală – descrierea propunerii de proiect, completată conform formularului din Anexa nr. 1 la prezentul Ghid. Nota conceptuală include informații despre solicitant, descrierea situației actuale a alimentării cu apă în localitate, justificarea necesității proiectului, descrierea locației propuse și modul în care aceasta îndeplinește condițiile tehnice, numărul estimat de beneficiari și alte detalii relevante.
4.1.2. Decizia Consiliului Local - va include angajamentul de participare în concurs în condițiile stipulate în prezentul document și conform contractului de finanțare, contribuția APL de eliberare a actelor permisive și asumare a conectării infrastructurii create la utilitățile publice necesare și asumarea angajamentului de asigurarea a mentenanței în condițiile stipulate în Contractul de finanțare, decizia de alocare a terenului necesar pentru construcția instalațiilor.
4.1.3. Declarația APL-ului solicitant – angajament oficial al primarului privind veridicitatea datelor furnizate și asumarea obligațiilor ce revin APL-ului în cadrul proiectului. Declarația va fi întocmită conform modelului din Anexa nr. 2, pe antetul instituției, semnată de către primar.
4.1.4. Planul de amplasament cu datele geospațiale - la care se va anexa descrierea locației și existenței rețelelor de alimentară cu apă, colectare a apelor reziduale și a rețelelor electrice, fiind indicată și distanța estimativă până la aceste rețele.
4.1.5. Raportul de încercare emis de către un laborator acreditat - va include obligatoriu informații privind calitatea apei conform cerințelor indicate în prezentul Ghid.
4.1.6. Tabel de verificare – lista de verificare a criteriilor de eligibilitate și a documentelor anexate, completată de solicitant (conform Anexei 3). Acest tabel are scopul de a facilita verificarea administrativă. Solicitantul va bifa fiecare element pentru a confirma că dosarul său îndeplinește condițiile respective.
4.1.7. Anexe suport (opțional): Solicitantul poate atașa orice alte documente pe care le consideră utile pentru susținerea cererii de aplicare, cum ar fi: scrisori de susținere (de la Consiliul raional, ONG local, operatorilor care furnizează/prestează serviciul public de alimentare cu apă etc.), copii ale hotărârilor consiliului local relevante (ex: privind oferirea terenului sau aprobarea participării la proiect), fotografii sau schițe ale amplasamentului propus, analize de laborator ale calității apei existente, statistici locale etc. Aceste anexe nu sunt obligatorii, dar pot aduce claritate și puncte în plus în evaluare dacă demonstrează angajamentul și pregătirea localității.
4.2. Modalitatea și termenul de depunere
4.2.1. Dosarele complete se vor depune în termen de 30 de zile calendaristice de la data lansării oficiale a concursului. Cererile de aplicare pot fi depuse în format fizic la sediul ADR-ului relevant pentru regiunea din care face parte solicitantul.
4.2.2. Dosarul se va depune într-un singur exemplar, în plic A4, cu mențiunea pe plic: „Concurs – Proiectul – Aprovizionarea descentralizată cu apă potabilă pentru Moldova– [Numele localității]”. Toate documentele vor fi elaborate în limba română sau rusă (după caz). Documentele semnate (declarația, eventuale anexe oficiale) vor fi prezentate în original sau copie legalizată.

5.1. Componența Comisiei de evaluare
5.1.1. Evaluarea tehnică și selecția propunerilor vor fi realizate de o Comisie de evaluare, constituită prin ordinul MIDR. Comisia va include reprezentanți ai autorităților responsabile de implementarea proiectului. Componența Comisiei de evaluare este următoarea:
· Președintele comisiei: reprezentant MIDR (Secretar de stat);
· Membri permanenți: câte un reprezentant al fiecărei Agenții de Dezvoltare Regională (ADR Nord, ADR Centru, ADR Sud și ADR UTA Găgăuzia, ADR Chișinău), reprezentant MIDR (subdiviziunea politici în domeniul aprovizionării cu apă și sanitație), reprezentant al Oficiului Național de Dezvoltare Regională și Locală, reprezentant a companiei de instalarea a chioșcurilor;
· Secretar (fără drept de vot): persoană desemnată de MIDR, responsabilă de întocmirea proceselor-verbale și administrarea documentelor din cadrul procesului de evaluare.
5.1.2. Comisia poate solicita opinia unor experți tehnici independenți (de exemplu ingineri hidrotehnicieni, electricieni) privind fezabilitatea unor aspecte din propuneri.
5.2. Etapele procesului de selecție 
Procesul de evaluare și selecție a localităților beneficiare se va desfășura în următoarele etape principale:
5.2.1. Verificarea administrativă și a eligibilității (Etapa I): imediat după expirarea termenului de depunere a cererilor, secretarul Comisiei de evaluare desemnat va verifica fiecare dosar primit din punct de vedere administrativ, și anume existența tuturor documentelor solicitate, corectitudinea completării formularelor și îndeplinirea criteriilor de eligibilitate prevăzute la Capitolul II al prezentului Ghid. Se va utiliza Tabelul de verificare (Anexa 3) pentru a marca îndeplinirea fiecărui criteriu. Dosarele incomplete sau neconforme cu cerințele de eligibilitate vor fi respinse la această etapă, solicitanții fiind notificați în termen de 3 (trei) zile lucrătoare de la finalizarea etapei. În termen de 3 (trei) zile lucrătoare de la data recepționării notificării, aplicanții pot depune contestație către MIDR, cu indicarea argumentelor și documentelor justificative. Contestațiile vor fi examinate de către Comisia de evaluare, dar nu mai târziu de 5 (cinci) zile calendaristice de la data depunerii acesteia. Despre rezultatul examinării contestației, aplicantul va fi notificat în termen de 1 (una) zi lucrătoare de la data consemnării procesului-verbal al ședinței Comisiei de evaluare. Listele cu dosarele admise pentru Etapa II vor fi publicate pe site-urile web ale MIDR și ADR-urilor.
5.2.2. Evaluarea tehnică și de impact (Etapa II): aplicațiile eligibile vor fi transmise Comisiei de evaluare, care va analiza în detaliu conținutul notei conceptuale și al documentelor anexate. Fiecare propunere va fi evaluată în baza criteriilor de punctaj stabilite la punctul 5.3. din prezentul ghid. Evaluatorii vor acorda punctaje conform grilei de evaluare, în mod individual.
5.2.3. Vizite în teren (opțional, Etapa III): în funcție de necesitate, Comisia de evaluare poate decide efectuarea unor vizite de verificare a unor localități preselectate pentru a verifica veridicitatea informațiilor din dosar, respectarea cerințelor tehnice minime ale locațiilor propuse și angajamentul APL-ului. Vizitele în teren vor fi notificate în prealabil APL-urilor vizate, cu cel puțin 2 zile lucrătoare înainte de data desfășurării acestora. Vizitele în teren se vor efectua doar în cazurile în care există dubii sau neclarități ce pot fi constatate prin evaluare directă la fața locului.
5.2.4. Selecția finală și aprobarea rezultatelor (Etapa IV): în baza punctajelor obținute și a concluziilor vizitelor, Comisia de evaluare va întocmi clasamentul final al localităților beneficiare selectate. Lista finală a localităților selectate, precum și o listă de rezervă vor fi înaintate, în baza procesului-verbal al ședinței Comisiei de evaluare, spre aprobare către MIDR. Fiecare APL participant selectat va fi notificat oficial asupra rezultatului concursului, în termen de 3 (trei) zile lucrătoare de la aprobarea acestuia. Aplicanții care nu au fost selectați și incluși în lista de bază, pot depune o contestație către MIDR în termen de 3 zile calendaristice de la data recepționării notificării privind rezultatele concursului. Contestațiile vor fi examinate de către Comisia de evaluare, dar nu mai târziu de 5 (cinci) zile calendaristice de la data depunerii acesteia. Despre rezultatul examinării contestației, aplicantul va fi notificat în termen de 1 (una) zi lucrătoare de la data consemnării procesului-verbal al ședinței Comisiei de evaluare.
5.2.5. Semnarea acordurilor de implementare (Etapa V): fiecare APL selectat va semna un acord de finanțare cu ADR responsabil de regiune, în vederea realizării proiectului și asumării angajamentului. În această fază, APL-urile vor trebui să prezinte documentele actualizate necesare și să demareze pregătirea terenului și racordările necesare, conform cerințelor proiectului. Nerespectarea angajamentelor asumate sau refuzul semnării acordului de implementare poate conduce la pierderea calității de beneficiar și înlocuirea cu un solicitant din lista de rezervă, corespunzător punctajului acumulat.

5.3. Criterii de evaluare și punctaj
	Criteriu
	Descriere
	Punctaj maxim

	Fezabilitatea tehnică
	Măsura în care locația propusă respectă cerințele tehnice minime (apă, electricitate, canalizare), calitatea planului APL privind pregătirea terenului și racordările, siguranța și aspectele de mediu ale amplasamentului.
	60 p

	Sustenabilitatea și angajamentul APL
	Claritatea planului de operare și întreținere după instalare, asumarea costurilor de funcționare după perioada de mentenanță, existența unei entități responsabile și dovada angajamentului instituțional (decizia consiliului local, declarația oficială etc.).
	20 p

	Calitatea documentației
	Claritatea, completitudinea și coerența notei conceptuale și a documentelor anexate, relevanța argumentelor și datelor prezentate.
	20 p



5.4 Comunicarea rezultatelor
Rezultatele procesului de selecție (listele finală și de rezervă) vor fi publicate oficial pe site-ul web MIDR și al fiecărei ADR.
5.5 Dispoziții finale
Prezentul ghid intră în vigoare la data aprobării prin ordin MIDR și se aplică o singură dată pentru apelul doi național 2026 destinat selectării localităților beneficiare ale proiectului 	„Aprovizionarea descentralizată cu apă potabilă pentru Moldova”. Orice aspecte neprevăzute în prezentul ghid vor fi soluționate de către organizatori (MIDR) în spiritul obiectivelor proiectului și în conformitate cu legislația în vigoare.
 
Anexele 1–3 fac parte integrantă din Ghid. 
[bookmark: Xadf042b04b4f306d034077ac6cfb827a4dc3155][bookmark: anexe]













Anexa 1
 la Ghidul de aplicare la concursul de 
identificare, evaluare și selectare a localităților 
beneficiare în cadrul proiectului „Aprovizionarea 
descentralizată cu apă potabilă pentru Moldova”


FORMULAR DE NOTĂ CONCEPTUALĂ

1. Date generale despre solicitant:
· Denumirea APL: (Primăria comunei/orașului ____)
· Raion: (raionul în care se află UAT)
· Regiunea de Dezvoltare: (Nord/Centru/Sud/UTA Găgăuzia/Chișinău)
· Adresă: (adresa poștală a primăriei)
· Cod fiscal: (IDNO)
· Date bancare (cont trezorerie): 
· Persoană de contact: (Nume, funcție, telefon, email al persoanei desemnate pentru comunicare pe proiect)
· Reprezentant legal: (Nume Primar, telefon, email)
· Numărul Deciziei Consiliului local prin care s-a aprobat participarea în cadrul proiectului și asumarea tuturor angajamentelor conform Ghidului
2. Situația actuală a alimentării cu apă în localitate:
· Populația totală a localității: ____ locuitori (conform datelor din Registru de stat al populației, an)
· Număr gospodării: ____ (menționați și câte gospodării/locuitori au acces la un sistem de apă potabilă în prezent și câte nu)
· Descrierea infrastructurii existente de apă: (Exemplu: „Localitatea dispune de un sistem centralizat de alimentare cu apă parțial funcțional, cu ___ gospodării conectate, sursa fiind un foraj etc. Calitatea apei nu corespunde normelor la parametrii __, conform ultimelor analize. Restul gospodăriilor (~__%) folosesc fântâni individuale.”)
· Probleme identificate: (Descrieți pe scurt problemele majore: ex. lipsa apei potabile calitative, secetă frecventă, apa are conținut ridicat de nitrați, boli asociate apei nesigure, plângeri ale populației etc. Includeți date sau exemple, dacă aveți, care să ilustreze gravitatea situației)
· Există un operator de apă în localitate?: (Da/Nu. Dacă da, precizați denumirea – ex. Î.M. Apă-Canal X, sau S.A. Y – și cine administrează rețeaua de apă; dacă nu, precizați cine gestionează eventualul sistem – primăria direct, un comitet local etc.)
· Există rețea publică de canalizare?: (Da/Nu. Dacă da, precizați dacă amplasamentul propus e în apropiere (indicați distanța până la locația posibilă a chioșcului (în metri); Dacă nu, menționați ce sistem de canalizare/epurare urmează a fi utilizat – de ex. bazine vidanjabile, o fosă septică cu infiltrație în conformitate cu legislația și normele naționale aplicabile)
3. Descrierea proiectului propus și a locației:
· Amplasamentul propus pentru chioșcul de apă: (Descrieți locația exactă: adresa sau repere – ex. „Teren situat lângă Primărie/în centrul satului, teren cadastral nr…”. Menționați suprafața terenului și statutul juridic – proprietate publică a unității administrativ-teritoriale etc.)
· Îndeplinirea cerințelor tehnice:
· Racord electric: (Precizați distanța în metri, de la amplasament până la cel mai apropiat punct de alimentare electrică și dacă rețeaua are capacitate 230V/32A. Ex: „Pilon de electricitate la 20 m, rețeaua de joasă tensiune disponibilă – conform informațiilor de la furnizor, există capacitate pentru un consum de ~7,5 kW necesar.”)
	Cerințe
	Măsurat

	Alimentare cu energie electrică: 230 V, 32 A (Monofazat, 7.5 kW)
	DA / NU

	Distanța de la cea mai apropiată sursă de alimentare cu energie electrică până la locația propusă pentru chioșc (în metri)
	

	Contorul de energie electrică va fi furnizat și conectat de către localitate, în apropierea platformei (fundației) chioșcului
	Contor sau tablou electric



· Racord apă: (Precizați sursa de apă ce va alimenta chioșcul: rețeaua existentă etc. Menționați debitul și presiunea disponibile, dacă se cunosc, sau capacitatea sursei. Ex: „Rețeaua publică trece la 15 m de teren; alimentare din apeduct central care are debit suficient – 10 m³/oră – și presiune ~3 bar în zonă.”)
	Cerințe
	Măsurate

	Distanța de la punctul de conectare la rețeaua de distribuție a apei până la locația propusă pentru chioșc, exprimată în metri
	

	Presiunea minimă a apei: 2 bari
	DA / NU

	Debitul minim al apei: 1.500 l/h
	DA / NU

	Contorul de apă va fi furnizat de către localitate
	



· Evacuare ape uzate: (Descrieți soluția: ex. „Rețeaua de canalizare publică la 30 m – se va realiza racord de scurgere”, sau „Nu avem rețea; vom construi un bazin vidanjabil dedicat pentru apa de spălare, dimensionat corespunzător ~x m³, impermeabilizat.”)
· Alte cerințe: (Menționați dacă locația este iluminată, supravegheată etc., sau ce măsuri veți lua pentru vizibilitate și siguranță)
· Beneficiari și impact estimat: (Precizați câți locuitori vor beneficia direct de apa potabilă de la chioșc. Ex: „Cel puțin 800 de persoane (200 gospodării) din satul X vor folosi noua sursă de apă potabilă. Dintre aceștia, ~500 nu au în prezent acces la apă centralizată, iar restul au apă de calitate incertă din fântâni.” Menționați și instituții publice care ar putea folosi apa – școală, grădiniță, centru medical etc., dacă e cazul. Evidențiați grupurile vulnerabile: ex. „20 de familii cu mulți copii și 15 vârstnici singuri vor beneficia de apă sigură, reducându-se povara financiară de procurare a apei îmbuteliate.”)
· Justificarea proiectului: (Argumentați de ce localitatea Dvs. ar trebui selectată: gradul critic de nevoie, pregătirea și angajamentul pe care îl aveți, beneficiile pe termen lung. Puteți menționa dacă ați mai făcut demersuri anterioare pentru apă potabilă – proiecte nefinanțate etc., sau orice factor care arată determinarea comunității).
· Rezultatele analizei de laborator privind calitatea apei conform parametrilor incluși în Ghid (Raportul de încercări emis de un laborator acreditat specializat trebuie anexat la dosar).
4. Angajamentele și contribuțiile APL:
· Contribuții oferite: (Confirmați explicit ce veți asigura: “Primăria pune la dispoziție terenul în mod gratuit, va realiza racordurile la apă, canalizare și curent electric pe cheltuială proprie și va amenaja platforma și căile de acces necesare.” Menționați dacă aveți deja bugetate aceste lucrări sau cum le veți suporta – ex: din buget local, cu sprijinul consiliului raional etc.)
· Operare și întreținere: (Descrieți planul după instalare: “Chioșcul va fi preluat de către Primărie și transmis în gestiune către ___ (de ex. operatorul comunal de apă). Personalul va fi instruit corespunzător. Primăria se angajează să acopere costul energiei electrice (estimativ __ lei lunar) și al consumabilelor după perioada de garanție. Va fi aprobat  un regulament local de funcționare a chioșcului, asigurând întreținerea lui continuă.”)
· Sustenabilitate socială: (Dacă este cazul, menționați dacă veți oferi apa gratuit din bugetul local – și cum veți ajuta familiile nevoiașe. Ex: “Ne propunem să asigurăm gratuit 10 litri/zi pentru fiecare membru al familiilor vulnerabile, costul fiind suportat de bugetul local.”)
· Alte acțiuni de sprijin: (Ex: campanii de informare a populației despre importanța apei potabile; colaborare cu asistentul medical comunitar pentru monitorizarea problemelor de sănătate legate de apă; implicarea elevilor în promovarea consumului de apă sigură etc.).
5. Anexe incluse în dosar:
(Listați documentele anexate la notă: ex: “- Declarația primarului (Anexa 2) semnată; - Harta amplasamentului propus; - Copie după Decizia Consiliului Local nr…/2025 privind participarea la proiect; - Analiza de laborator a apei din fântâni (dacă există); - Scrisoare de susținere de la Consiliul Raional… etc.”)
(Semnătura reprezentantului legal și ștampila APL, pe fiecare pagină a Notei Conceptuale, conform cerințelor concursului.)

Anexa 2
 la Ghidul de aplicare la concursul de 
identificare, evaluare și selectare a localităților 
beneficiare în cadrul proiectului „Aprovizionarea 
descentralizată cu apă potabilă pentru Moldova”

DECLARAȚIE DE ANGAJAMENT A APL
[Antetul Primăriei]
Nr. ___ din ______ 2025
DECLARAȚIA APLICANTULUI 

(Autoritate Publică Locală) în cadrul Proiectului „Aprovizionarea descentralizată cu apă potabilă pentru Moldova” – Apel național ediția 2025 Subsemnatul(a) [Nume, Prenume], în calitate de Primar (reprezentant legal) al [denumirea completă a unității administrativ-teritoriale], având cod fiscal __, cu sediul în __, declar prin prezenta, pe propria răspundere, următoarele:
1. Veridicitatea informațiilor: Garantăm că toate informațiile furnizate în documentația de aplicare (Notă conceptuală, anexe etc.) sunt complete, reale și corecte. Avem cunoștință că orice informație falsă sau omisă intenționat poate conduce la descalificarea candidaturii noastre sau, dacă va fi descoperită ulterior selecției, la anularea rezultatelor și suportarea consecințelor legale.
1. Eligibilitate legală: UAT [numele] are deplină capacitate juridică de a participa la prezentul proiect. Terenul propus pentru amplasarea investiției (lot cadastral nr. , situat în ____) este în proprietatea publică a localității și nu face obiectul niciunui litigiu aflat pe rolul instanțelor de judecată. De asemenea, subsemnatul, ca reprezentant al APL, declar că nu am fost condamnat pentru fapte penale legate de gestionarea fondurilor publice și că APL-ul pe care îl conduc nu are restricții legale ce ar împiedica semnarea și implementarea acordului de proiect.
1. Angajament de contribuție : Ne angajăm să asigurăm toate contribuțiile și condițiile ce revin autorității locale în cazul în care vom fi selectați ca beneficiari, inclusiv:
3.1 Punerea la dispoziție, fără costuri pentru proiect, a terenului descris în documentație, pentru instalarea chioșcului de apă potabilă.
3.2 Realizarea racordului electric (230V/50Hz, 32A) și a racordurilor la rețeaua de apă brută și la canalizare (sau a sistemului individuale de sanitație), până la punctele de conectare ale echipamentelor, înainte de instalarea propriu-zisă a acestora, conform cerințelor tehnice comunicate de implementator. Ne asumăm acoperirea cheltuielilor legate de aceste lucrări din surse proprii sau atrase.
3.3 Amenajarea terenului și a altor lucrări pregătitoare la amplasament, conform solicitărilor tehnice, astfel încât locația să fie gata de instalare la termenul stabilit de implementator.
1. Angajament de operare și mentenanță: După instalarea și punerea în funcțiune a sistemului de tratare a apei, APL [numele] se obligă să preia în administrare locală obiectivul realizat și:
4.1 Să asigure operarea în condiții de siguranță și continuitate a chioșcului de apă, fie prin operatorul local de servicii (dacă este cazul [denumire operator]), fie prin structuri proprii ale primăriei, desemnând personal responsabil.
4.2 Să instituie un mecanism de recuperare a costurilor prin perceperea unui tarif pentru apa potabilă distribuită de chioșc, conform legislației în vigoare. Veniturile obținute din aceste plăți vor fi utilizate pentru acoperirea cheltuielilor de funcționare și întreținere a chioșscurilor de apă potabilă.
4.3 Să mențină în stare bună echipamentele și instalațiile, efectuând la timp operațiunile de întreținere și reparațiile ce vor reveni în sarcina noastră după expirarea perioadei de mentenanță asigurată de furnizor (3 ani de la punere în funcțiune). Vom respecta instrucțiunile tehnice furnizate de compania de instalare și vom colabora cu acesta pentru monitorizarea parametrilor de funcționare.
5. Angajament de cooperare și informare: Vom coopera deplin cu Ministerul Infrastructurii și Dezvoltării Regionale, ADR și cu echipa de implementare a proiectului pe tot parcursul derulării acestuia. Ne angajăm să oferim în timp util toate informațiile și documentele solicitate, să facilităm accesul echipei de proiect pe teren și să obținem avizele necesare. De asemenea, vom desfășura activități de informare a cetățenilor privind utilizarea apei potabile furnizate de chioșc și vom promova un comportament responsabil în rândul populației pentru protejarea infrastructurii create.
6. Obligația privind contribuția comunității: Înțelegem că prezentul proiect nu prevede o contribuție financiară obligatorie din partea comunității, însă, dacă se va constata necesitatea unui aport (de ex. pentru extinderi minore de rețea, alte facilități), APL [numele] își exprimă disponibilitatea de a suporta astfel de cheltuieli în limita posibilităților bugetare și cu aprobarea consiliului local. Declarăm că am luat cunoștință și acceptăm prevederile ghidului de selectare aferent acestui apel. Prezenta declarație este valabilă pe toată durata procesului de selecție și, în caz de câștig, până la finalizarea implementării proiectului și îndeplinirea tuturor obligațiilor ce ne revin.

Semnătura reprezentantului legal al APL: ____________ 
Nume, Prenume: ____
Funcție: Primar al _________

Anexa 3
 la Ghidul de aplicare la concursul de 
identificare, evaluare și selectare a localităților 
beneficiare în cadrul proiectului „Aprovizionarea 
descentralizată cu apă potabilă pentru Moldova”

Tabel de verificare a eligibilității și conformității administrative
	
	Criteriu / Document solicitat
	Da/Nu
	Observații (de completat de solicitant sau evaluator)

	1.
	Formularul Notă conceptuală completat integral (conține toate secțiunile solicitate, datat, semnat de primar)
	Da / Nu
	

	2.
	Decizia Consiliului local
	Da / Nu
	

	3.
	Declarația APL (Anexa 2) semnată de primar, cu toate punctele de angajament asumate
	Da / Nu
	

	4.
	Planul de amplasament cu date geospatiale (sa fie vizibil zona de protectie, conform pct.6 )
	Da / Nu
	

	5.
	Există dovada deținerii terenului propus (menționat în notă, eventual anexată decizia CL sau extras cadastru bunurilor imobile) și declarație că terenul este fără litigii
	Da / Nu
	

	6.
	Localitatea nu are sistem de alimentare cu apă potabilă adecvat pentru o parte semnificativă a populației SAU calitatea apei actuale este neconformă (justificat în notă)
	Da / Nu
	

	
	Aviz sanitar
	
	

	
	Conditiile tehnice a furnizorilor de servicii tehnice 
	
	

	7.
	APL se angajează la contribuția în natură (teren, racorduri utilități) – clar menționată în notă și în declarație
	Da / Nu
	

	8.
	Locația propusă îndeplinește cerințele minime: proximitate rețea electrică 230V/32A, proximitate apă (1500 L/h, 2 bar), posibilitate canalizare (conform descrierii din notă)
	Da / Nu
	

	9.
	Certificat de laborator (va include informatii privind calitatea apei conform cerințelor indicate în prezentul ghid)
	Da / Nu
	

	10.
	Au fost anexate documente suport recomandate (scrisori, hărți, analize etc.) – opțional.
	Da / Nu
	









Anexa nr. 2
 la Ordinul viceprim-ministrului, ministrul
 infrastructurii și dezvoltării regionale 
nr. _____/2026                                                                                   

ANUNȚ 
de organizare a concursului de identificare, evaluare și selectare a localităților beneficiare în cadrul proiectului „Aprovizionarea descentralizată cu apă potabilă pentru Moldova”

Ministerul Infrastructurii și Dezvoltării Regionale informează că în conformitate cu prevederile Acordului de împrumut dintre Guvernul Republicii Moldova și Guvernul Regatului Belgiei pentru realizarea proiectului „Aprovizionarea descentralizată cu apă potabilă pentru Moldova”, ratificat prin Legea nr. 234/2025, începând cu data de 27 iulie 2026, se dă startul concursului de selectare a localităților beneficiare în cadrul proiectului „Aprovizionarea descentralizată cu apă  potabilă pentru Moldova”.
Proiectul are ca obiectiv instalarea unor sisteme moderne de tratare a apei potabile marca Q-DROP Yellowstone, care purifică apa brută în apă potabilă, în localitățile din Republica Moldova, pentru a îmbunătăți accesul populației din diverse localități la apă potabilă de calitate.
Concursul de selectare a localităților beneficiare în cadrul proiectului va fi organizat în baza Ghidul de aplicare la concursul de identificare, evaluare și selectare a localităților beneficiare în cadrul proiectului „Aprovizionarea descentralizată cu apă potabilă pentru Moldova”.
Pentru depunerea dosarelor în cadrul prezentului concurs, sunt eligibile Autoritățile Publice Locale de nivel I. Înscrierea la concurs se realizează prin depunerea dosarelor în format fizic la sediul Agenției de Dezvoltare Regională din regiunea de dezvoltare la care este arondată localitatea.
	Regiunea de dezvoltare
	Agenția de Dezvoltare Regională
	Adresa completă

	Nord
	ADR Nord
	Piața Vasile Alecsandri, nr. 8, municipiul Bălți, MD-3110 (www.adrnord.md)

	Centru
	ADR Centru
	str. Alexandru cel Bun, 33, orașul Ialoveni, MD-6801 (www.adrcentru.md)

	Sud
	ADR Sud
	bld. Ștefan cel Mare, 12, orașul Cimișlia, MD-4101 (www.adrsud.md)

	Găgăuzia
	ADR Găgăuzia
	str. Tretyakova, 36, municipiul Comrat (www.adrgagauzia.md)

	Municipiul Chișinău
	ADR Chișinău
	bd. Ștefan cel Mare 180, etaj 11, Chișinău (www.adrchisinau.md)


Depunerea dosarelor va avea loc începând cu data de 27 iulie 2026 (termen limită: 28 august 2026, ora 17.00). Dosarele trebuie să conțină toate documentele conform stipulărilor în Ghidul de aplicare.

Piața Marii Adunări Naționale nr. 1, Chișinău, MD-2012, tel. +373-22-25-05-93, fax +373-22-23-40-64
E-mail: secretariat@midr.gov.md Pagina web: www.midr.gov.md

Figure L: Water meter Setup

